EFF wil Clicks-winkels Maandag sluit(Foto: clicksgroup.co.za) Die EFF vra vir die sluiting van alle Clicks-winkels weens die groep se “onboetvaardige en perverse rassisme”. “Clicks het meegedoen aan die openbare verontmensliking van swart mense deur ŉ advertensie wat die hare van swart mense as ‘beskadig’ voorgestel het, in vergelyking met wit [mense se] hare wat as ‘normaal, fyn en plat’ beskryf is,” het die EFF Sondag gesê. Die gewraakte advertensie. ŉ Herrie het vroeër op sosialemediaplatforms losgebars oor die betrokke advertensie waarin na verskillende vroue se verskillende haarsoorte verwys word. In die advertensie word die byskrifte “frizzy & dull” en “dry & damaged” gebruik by die foto’s van swart vroue se natuurlike hare, terwyl die byskrifte “fine & flat” en “normal” by foto’s van wit vroue se hare gebruik word. “Die implikasie hiervan is dat ŉ swart identiteit minderwaardigheid aan die identiteit van wit mense is. Dit is ŉ aanname dat wit standaarde van skoonheid nagestreef moet word en dat die kenmerke van swart mense skade, aftakeling en abnormaliteit verteenwoordig,” lui die EFF se verklaring. “Die karakterisering is die grondslag van anti-swart rassisme en die EFF gaan dit nie duld nie.” Die Clicks-groep het reeds om verskoning vir die advertensie gevra en dit onttrek. @Clicks_SA see you tomorrow. Fellow fighters and ground forces; ATTACK!!! — Julius Sello Malema (@Julius_S_Malema) September 6, 2020 Die EFF het vroeër egter geëis dat die name van almal wat by die advertensie betrokke was bekend gemaak word en dat hulle afgedank word. Hy het die winkelgroep 24 uur gegee om op sy eise te reageer. “Hulle reaksie op ons brief was niks minder as neerhalend nie en het gedui op ŉ gebrek aan berou vir hul aanval op die waardigheid van swart mense.” Die party eis nou dat alle Clicks-winkels hul deure sluit en eers weer Saterdag heropen. Die EFF sê hy beskou nie die winkelgroep se verskoning as opreg nie en die enigste manier om “kapitaliste om verskoning te laat vra en opregte berou te laat voel, is vir hulle om geld te verloor”. “As Clicks nie sluit nie, gaan ons lede van al ons takke al 880 Clicks-winkels landwyd van Maandag tot Vrydag sluit.”